**“НЭМЭГДЛИЙН ХЭМЖЭЭГ ШИНЭЧЛЭН ТОГТООХ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ХЭРЭГЦЭЭ, ШААРДЛАГЫН УРЬДЧИЛАН ТАНДАХ СУДАЛГААНЫ АЖЛЫН ТАЙЛАН**

2024 он

**АГУУЛГА**

1.Асуудлын дүн шинжилгээ, шийдвэрлэх зорилго

2.Зохицуулалтын хувилбарууд, тэдгээрийн харьцуулалт

3.Зохицуулалтын хувилбарын үр нөлөө

4.Харьцуулсан дүгнэлт

5.Зөвлөмж

**Нэг.Асуудлын дүн шинжилгээ, асуудлыг шийдвэрлэх зорилго**

Монгол Улсын баатар, хөдөлмөрийн баатар, ардын болон гавьяат цолтон ахмад настанд төрөөс олгох нэмэгдлийн тухай хуулийг Улсын Их Хурал 2008 онд баталж, уг хуулийн дагуу улс эх орноо хөгжүүлэх, бүтээн байгуулах үйлсэд гарамгай хувь нэмэр оруулсан ахмадуудын алдар гавьяаг төрөөс үнэлж сар бүр 150-200 мянган төгрөгийн нэмэгдэл олгох болсон бөгөөд 2017 онд Улсын Их Хурал уг хуулийг шинэчлэн найруулж Алдар цолтон ахмад настанд төрөөс нэмэгдэл, хөнгөлөлт олгох тухай хуулийг баталсан.

Алдар цолтон ахмад настанд төрөөс нэмэгдэл, хөнгөлөлт олгох тухай хуулийн 4 дүгээр зүйлийн 4.1-д “Энэ хууль нь Ахмад настны тухай хуулийн 3.1-д заасан насанд хүрсэн Монгол Улсын баатар, хөдөлмөрийн баатар, ардын болон гавьяат цолтон, төрийн шагналт, төрийн соёрхолт, ахмад дайчин, Улсын ударник, хувьсгалт тэмцлийн ахмад зүтгэлтэн, Монгол Улсын Үндсэн хуулийг хэлэлцэж, баталсан /1990-1992 он/ Ардын Их Хурлын депутат, Улсын Бага Хурлын гишүүн Монгол Улсын иргэнд үйлчилнэ.” гэж заасан.

Мөн хуулийн 5 дугаар зүйлийн 5.3-д “Энэ хуулийн 4.1-д заасан ахмад настанд доор дурдсан нэмэгдлийг олгоно:” гэж, 5.3.1-5.3.3-т Монгол Улсын баатар, хөдөлмөрийн баатар, ардын болон гавьяат цолтон ахмад настан, ахмад дайчин, дайнд оролцож яваад амь үрэгдсэн иргэний эхнэр /нөхөр/-т, Монгол Улсын төрийн шагналт, төрийн соёрхолт, түүнчлэн Улсын ударник, хувьсгалт тэмцлийн ахмад зүтгэлтэн, Монгол Улсын Үндсэн хуулийг хэлэлцэж, баталсан /1990-1992 он/ Ардын Их Хурлын депутат, Улсын Бага Хурлын гишүүнд сар бүр мөнгөн тусламж олгохоор заасан болно.

Түүнчлэн хуулийн 6 дугаар зүйлийн 6.1-т “Энэ хуулийн 5.3-т заасан нэмэгдлийн хэмжээг Засгийн газрын өргөн мэдүүлснээр Улсын Их Хурал тогтооно.”, мөн зүйлийн 6.2-т “Улсын Их Хурал нэмэгдлийн хэмжээг хөдөлмөрийн хөлсний доод хэмжээтэй уялдуулан шинэчлэн тогтоож болно.” гэж хуульчилсан.

Улсын Их Хурлын 2008 оны “Төрөөс олгох нэмэгдлийн хэмжээ тогтоох тухай” 33 дугаар тогтоолоор Монгол Улсын баатар, хөдөлмөрийн баатар, ардын цолтон ахмад настанд төрөөс олгох нэмэгдлийн хэмжээг 200,000 /хоёр зуун мянга/, гавьяат цолтон ахмад настанд олгох нэмэгдлийн хэмжээг 150,000 /нэг зуун тавин мянга/ төгрөгөөр тогтоосон бөгөөд 2018 онд “Нэмэгдлийн хэмжээ тогтоох тухай” 03 дугаар тогтоолоор Монгол Улсын баатар, хөдөлмөрийн баатар, ахмад дайчин, ардын цолтон ахмад настанд төрөөс олгох нэмэгдлийг 200,000 төгрөгөөр, Монгол Улсын төрийн шагналт, төрийн соёрхолт, гавьяат цолтон, Улсын ударник, хувьсгалт тэмцлийн ахмад зүтгэлтэн, Монгол Улсын Үндсэн хуулийг хэлэлцэж, баталсан Ардын Их Хурлын депутат, Улсын Бага Хурлын гишүүн ахмад настанд олгох нэмэгдлийг 150,000 төгрөгөөр тус тус хэвээр тогтоож, нэмэгдлийн хэмжээнд өөрчлөлт ороогүй байна.

Ийнхүү нэмэгдлийн хэмжээг 2008 оноос хойш 16 жилийн хугацаанд нэмэгдүүлээгүй бөгөөд өнөөдрийн хүчин төгөлдөр мөрдөж буй хөдөлмөрийн хөлсний доод хэмжээ 2008 оны хөдөлмөрийн хөлсний доод хэмжээтэй харьцуулахад 5.1 дахин өссөн байна.

Иймд алдар цолтон ахмад настанд олгож буй нэмэгдлийн хэмжээг хөдөлмөрийн хөлсний доод хэмжээтэй уялдуулан нэмэгдүүлэх шаардлагатай байна.

**2.Зохицуулалтын хувилбарууд, тэдгээрийн харьцуулалт**

Энэхүү судалгааны 1 дэх хэсэгт тодорхойлсон асуудал, түүнийг үүсгэж буй шалтгаан нөхцөлийг арилгах арга замын хувилбарыг зорилгод хүрэх байдал, зардал үр өгөөж, үр нөлөөний байдлаар дараах байдлаар харьцуулан үзэв.

2.1 Асуудлыг зохицуулах хувилбар

2.1.1. "Тэг" хувилбар буюу шинээр зохицуулалт хийхээс татгалзах:

2.1.2. Хэвлэл мэдээлэл болон бусад хэрэгслийг ашиглан олон нийтэд хандсан ухуулга сурталчилгааны ажил өрнүүлэх:

2.1.3. Зах зээлийн эдийн засгийн хэрэгслийг ашиглан төрөөс зохицуулалт хийх:

2.1.4. Төрөөс санхүүгийн интервенц хийх:

2.1.5. Төрийн бус байгууллага, хувийн хэвшлээр тодорхой чиг үүргийг гүйцэтгүүлэх:

2.1.6. Захиргааны шийдвэр гаргах:

2.1.7. Хуулийн төсөл боловсруулах:

Алдар цолтон ахмад настанд төрөөс нэмэгдэл, хөнгөлөлт олгох хуулийн 6 дугаар зүйлийн 6.1-т “Энэ хуулийн 5.3-т заасан нэмэгдлийн хэмжээг Засгийн газрын өргөн мэдүүлснээр Улсын Их Хурал тогтооно.”, мөн зүйлийн 6.2-т “Улсын Их Хурал нэмэгдлийн хэмжээг хөдөлмөрийн хөлсний доод хэмжээтэй уялдуулан шинэчлэн тогтоож болно.” гэж тус тус заасан.

Асуудлыг шийдвэрлэх хувилбаруудыг харьцуулж тоймлон үзвэл:

|  |  |  |  |
| --- | --- | --- | --- |
| **Хувилбар** | **Зорилгод хүрэх байдал** | **Зардал, үр өгөөжийн харьцаа** | **Үр дүн** |
| Тэг хувилбар  | зорилгод хүрэх боломжгүй | Монгол Улсын баатар, хөдөлмөрийн баатар, ардын болон гавьяат цолтон, төрийн шагналт, төрийн соёрхолт, ахмад дайчин, Улсын ударник, хувьсгалт тэмцлийн ахмад зүтгэлтэн,Монгол Улсын Үндсэн хуулийг хэлэлцэж, баталсан /1990-1992 он/ Ардын Их Хурлын депутат, Улсын Бага Хурлын гишүүн ахмад настанд төрөөс олгох хэмжээ 2008 онд баталсан хэвээр байна.  | Үр дүнгүй |
| Хэвлэл мэдээллийн хэрэгслээр ухуулга, сурталчилгаа хийх  | Боломжгүй | Зардал, үр өгөөж тооцох боломжгүй. | Үр дүнгүй |
| Зах зээлийн эдийн засгийн хэрэгслүүдийг ашиглан төрөөс зохицуулалт хийх  | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Төрөөс санхүүгийн интервенци хийх  | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Төрийн бус байгууллага, хувийн хэвшлээр гүйцэтгүүлэх | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Захиргааны шийдвэр гаргах  | Асуудал нь хуулийн зохицуулалтаас үүдэлтэй бөгөөд захиргааны шийдвэр гаргах замаар шийдвэрлэгдэхгүй тул зорилгод хүрэх боломжгүй. | Монгол Улсын баатар, хөдөлмөрийн баатар, ардын болон гавьяат цолтон, төрийн шагналт, төрийн соёрхолт, ахмад дайчин, Улсын ударник, хувьсгалт тэмцлийн ахмад зүтгэлтэн,Монгол Улсын Үндсэн хуулийг хэлэлцэж, баталсан /1990-1992 он/ Ардын Их Хурлын депутат, Улсын Бага Хурлын гишүүн ахмад настанд төрөөс  | Үр дүнгүй |
| Хууль тогтоомжийн төсөл боловсруулах  | Алдар цолтон ахмад настанд төрөөс нэмэгдэл, хөнгөлөлт олгох хуулийн 6 дугаар зүйлийн 6.1-т “Энэ хуулийн 5.3-т заасан нэмэгдлийн хэмжээг Засгийн газрын өргөн мэдүүлснээр Улсын Их Хурал тогтооно.”, мөн зүйлийн 6.2-т “Улсын Их Хурал нэмэгдлийн хэмжээг хөдөлмөрийн хөлсний доод хэмжээтэй уялдуулан шинэчлэн тогтоож болно.” гэж тус тус заасан.  | Зардал гарна. | **Үр дүнтэй.** |

Хувилбаруудын зорилгод хүрэх байдал болон эерэг ба сөрөг талыг зардал, үр өгөөжөөр харьцуулсны үр дүнд "тогтоолын төсөл боловсруулах" нь асуудлыг шийдвэрлэх ганц хувилбар байгаа буюу хууль гаргах хэрэгцээ, шаардлагатай гэж үзэн тул тандан судлах ажиллагааг үргэлжлүүлэн гүйцэтгэнэ.

 **Гурав.Зохицуулалтын хувилбарын үр нөлөө**

Нэмэгдлийн хэмжээг шинэчлэн тогтоох тухай Улсын Их Хурлын тогтоолын төслийг 1. Хүний эрх, эдийн засаг, нийгэм, байгаль орчинд үзүүлэх үр нөлөө; 2. Монгол Улсын Үндсэн хууль, Монгол Улсын олон улсын гэрээ, бусад хууль тогтоомжтой нийцэж байгаа эсэхийг энэ хэсгээр нарийвчлан судаллаа.

##

## 3.1. Хүний эрх, эдийн засаг, нийгэм, байгаль орчинд үзүүлэх үр нөлөө:

 3.1.1 Хүний эрхэд үзүүлэх үр нөлөө: Хуулийн төсөл нь хүний эрхэд аливаа сөрөг нөлөө (хязгаарлах, хориглох) үзүүлэхгүй.

3.1.2. Эдийн засагт үзүүлэх үр нөлөө: Сөрөг нөлөө үзүүлэхгүй.

3.1.3. Нийгэмд үзүүлэх үр нөлөө:Сөрөг нөлөө үзүүлэхгүй.

3.1.4. Байгаль орчинд үзүүлэх үр нөлөө: Хууль батлагдсанаар бүгд байгаль орчинд ямар нэгэн шууд болон шууд бус сөрөг нөлөө үзүүлэхгүй.

## 3.2. Монгол Улсын Үндсэн хууль, Монгол Улсын олон улсын гэрээ, бусад хуультай нийцтэй байдал:

 Монгол Улсын Үндсэн хуулийн Арван зургадугаар зүйлд “Монгол Улсын иргэн дараахь үндсэн эрх, эрх чөлөөг баталгаатай эдэлнэ”, мөн зүйлийн 5 дахь хэсэгт “өндөр наслах …тохиолдолд эд, мөнгөний тусламж авах эрхтэй;”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, ...үүргийг иргэнийхээ өмнө хариуцна.” гэж тус тус заасан байдаг.

**Дөрөв. Хувилбарын харьцуулсан дүгнэлт**

 **Нэмэгдлийн хэмжээг шинэчлэн тогтоох тухай Улсын Их Хурлын тогтоолын төслийг** аргачлалд дурдсан шалгуур үзүүлэлтийн дагуу дараах байдлаар дүгнэв:

|  |  |
| --- | --- |
| **Шалгуур үзүүлэлт** | **Зохицуулалтын хувилбар: Тогтоол гаргах**Алдар цолтон ахмад настанд төрөөс нэмэгдэл, хөнгөлөлт олгох хуулийн 6 дугаар зүйлийн 6.1-т “Энэ хуулийн 5.3-т заасан нэмэгдлийн хэмжээг Засгийн газрын өргөн мэдүүлснээр Улсын Их Хурал тогтооно.”, мөн зүйлийн 6.2-т “Улсын Их Хурал нэмэгдлийн хэмжээг хөдөлмөрийн хөлсний доод хэмжээтэй уялдуулан шинэчлэн тогтоож болно.” гэж тус тус заасан.  |
| Зорилгод хүрэх байдал | Алдар цолтон ахмад настанд олгож буй нэмэгдлийн хэмжээг хөдөлмөрийн хөлсний доод хэмжээтэй уялдуулан нэмэгдүүлэх |
| Хүний эрх, эдийн засаг байгаль орчинд үзүүлэх үр нөлөө | Эергээр нөлөөлнө. |
| Зардал үр өгөөжийн харьцаа | Нэмэгдлийн хэмжээг 2008 оноос хойш 15 жилийн хугацаанд нэмэгдүүлээгүй учраас инфляцын түвшинтэй уялдуулж нэмэгдүүлэх талаар иргэд, төрийн бус байгууллагаас санал, хүсэлтийг удаа дараа ирүүлсэн. Иймд улсын төсвийн нөхцөл байдалтай уялдуулан нэмэгдлийн хэмжээг 2 дахин буюу Монгол Улсын баатар, хөдөлмөрийн баатар, ахмад дайчин, ардын цолтон ахмад настанд төрөөс олгох нэмэгдлийг 400,000 төгрөгөөр, Монгол Улсын төрийн шагналт, төрийн соёрхолт, гавьяат цолтон, Улсын ударник, хувьсгалт тэмцлийн ахмад зүтгэлтэн, Монгол Улсын Үндсэн хуулийг хэлэлцэж, баталсан Ардын Их Хурлын депутат, Улсын Бага Хурлын гишүүн ахмад настанд олгох нэмэгдлийг 300,000 төгрөгөөр тус тус тогтоохоор УИХ-ын тогтоолын төслийг боловсруулав. Энэхүү нэмэгдэлд 3.6 мянган алдар цолтон ахмад настан хамрагдаж, жилд 12.6 тэрбум төгрөг улсын төсвөөс зарцуулах юм.  |
| Гарч болох сөрөг үр дагаврыг илрүүлэх | Байхгүй. |
| Хууль тогтоомжтой нийцтэй эсэх | Нийцтэй. |
| Тухайн зохицуулалтаар хууль ёсны ашиг сонирхол нь хөндөгдөх этгээдийг тогтоох | Ахмад настан  |

**Тав. Зөвлөмж**

Улсын Их Хурлаас Монгол Улсын баатар, хөдөлмөрийн баатар, ардын болон гавьяат цолтон ахмад настанд төрөөс олгох нэмэгдлийн тухай хуулийг 2008 онд баталсан.

Уг хуулийн дагуу УИХ-ын 2008 оны 33 дугаар тогтоолоор Монгол Улсын баатар, хөдөлмөрийн баатар, ахмад дайчин, ардын цолтон ахмад настанд төрөөс олгох нэмэгдлийг 200,000 төгрөгөөр, Монгол Улсын төрийн шагналт, төрийн соёрхолт, гавьяат цолтон, Улсын ударник, хувьсгалт тэмцлийн ахмад зүтгэлтэн, Монгол Улсын Үндсэн хуулийг хэлэлцэж, баталсан Ардын Их Хурлын депутат, Улсын Бага Хурлын гишүүн ахмад настанд олгох нэмэгдлийг 150,000 төгрөгөөр тус тус баталсан.

Дээрх хуулийг шинэчлэн найруулж Улсын Их Хурлын 2017 оны 2 дугаар сарын 2-ны өдрийн хуралдаанаар Алдар цолтон ахмад настанд төрөөс нэмэгдэл, хөнгөлөлт олгох тухай хуулийг баталсан. Энэ хуулийн 6 дугаар зүйлийн 6.1-д алдар цолтонд сар бүр олгох нэмэгдлийн хэмжээг Засгийн газрын өргөн мэдүүлснээр Улсын Их Хурал тогтоохоор, мөн зүйлийн 6.2-т Улсын Их Хурал нэмэгдлийн хэмжээг хөдөлмөрийн хөлсний доод хэмжээтэй уялдуулан шинэчлэн тогтоож болно хуульчилсан.

Энэхүү судалгааны ажлаар алдар цолтон ахмад настанд олгож буй нэмэгдлийн хэмжээг хөдөлмөрийн хөлсний доод хэмжээтэй уялдуулан нэмэгдүүлэх шаардлагатай болохыг дүгнэлээ.

---оОо---